Maatietopalvelu

Kyselyvastaus

**Asiakirjan tunnus:** KT893

**Päivämäärä**: 22.8.2024

**Julkisuus:** Julkinen

**Venäjä / Varusmiesten tilanne ja liikekannallepano, tilannepäivitys 22.8.2024**

**Russia / The situation of conscripts and mobilization, update 22.8.2024**

Kysymykset

1. Lähettääkö Venäjä tällä hetkellä varusmiehiä sotimaan Ukrainaan?  
  
2. Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Missä määrin sopimussotilaaksi pakottamista tapahtuu?  
  
3. Miten varusmies voi välttää sopimussotilaaksi pakottamisen?  
  
4. Miten varusmieskutsuntojen välttelijöitä on rangaistu?  
  
5. Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?  
  
6. Onko liikekannallepanoa vältteleviä henkilöitä vastaan kohdistettu sanktioita tai avattu rikosasioita vuonna 2024? Kuinka paljon rikosasioita on avattu ja minkälaisia sanktioita on määrätty?

Questions

1. Is Russia currently sending conscripts to fight in Ukraine?  
  
2. Are conscripts being forced to become contract soldiers during their military service or immediately after completing it? How widespread is the practice of forcing conscripts into contract military service?  
  
3. How can a conscript avoid being forced into contract military service?  
  
4. What punishments have been given to those who evade conscription?  
  
5. Do authorities try to contact reservists or other individuals who received a mobilization summons but neglected its requirements?  
  
6. Have there been any sanctions or criminal cases against those avoiding mobilization in 2024? How many criminal cases have been opened, and what kinds of sanctions have been imposed?

Tässä tilannepäivityksessä keskitytään kyselyvastauksen aiheita käsittelevään uutisointiin ja raportointiin ainoastaan vuodelta 2024. Varusmiesten osallistumista Ukrainan sotaan, sopimussotilaaksi pakottamista, varusmiespalveluksen välttelyä sekä liikekannallepanoa ja sen välttelyä on aiemmin käsitelty muun muassa seuraavissa Maahanmuuttoviraston maatietopalvelun julkaisemisissa kyselyvastauksissa:

* 24.1.2024 Venäjä / Varusmiehet ja Ukrainan sota, tilannepäivitys 24.1.2024.[[1]](#footnote-1)
* 4.1.2024 Venäjä / Liikekannallepano ja kutsukirjeet, tilannepäivitys 4.1.2024.[[2]](#footnote-2)
* 15.9.2023 Venäjä / Liikekannallepanon välttely / Tilannepäivitys 15.9.2023.[[3]](#footnote-3)
* 13.6.2023 Venäjä / Liikekannallepanoon ja varusmieskutsuntoihin liittyvät kutsuntakirjeet.[[4]](#footnote-4)
* 31.1.2023 Venäjä / Liikekannallepanon välttely.[[5]](#footnote-5)
* 30.11.2022 Venäjä / Liikekannallepano.[[6]](#footnote-6)
* 14.4.2022 Venäjä / Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset.[[7]](#footnote-7)

# Lähettääkö Venäjä tällä hetkellä varusmiehiä sotimaan Ukrainaan?

Tilanne ennen Ukrainan asevoimien operaatiota Kurskin alueella

Venäläisiä varusmiehiä osallistui taisteluihin heti Venäjän hyökkäyssodan alussa helmikuussa 2022.[[8]](#footnote-8) Venäjän lainsäädäntö ei kiellä varusmiesten lähettämistä taisteluihin. Lain mukaan varusmiehet voidaan lähettää taisteluihin, jos he ovat palvelleet vähintään neljä kuukautta ja saaneet sotilaallisen erityiskoulutuksen.[[9]](#footnote-9) Nastojaštšeje Vremja -uutiskanavan (ven. Настоящее Время) maaliskuussa 2024 julkaisemassa artikkelissa Citizen. Army. Right -ihmisoikeusjärjestön (ven. Гражданин. Армия. Право; transl. Graždanin. Armija. Pravo) johtaja Sergei Krivenko toteaa, että varusmiehiä ei lähetetä sotimaan laajamittaisesti. Krivenko muistuttaa, että koska varusmiesten lähettämiselle sotimaan Ukrainaan ei ole lainsäädännöllisiä esteitä, on toistaiseksi kyse Venäjän puolustusministeriön ”hyvästä tahdosta”, sillä varusmiesten osallistuminen sotaan on erittäin epäsuosittua Venäjän yhteiskunnassa.[[10]](#footnote-10)

Venäläisten ihmisoikeusjärjestöjen lakimiesten ja asiantuntijoiden muodostaman Call to Conscience -liiton (ven. Призыв к совести; transl. Prizyv k sovesti) elokuussa 2024 julkaiseman tekstin mukaan tiedossa ei ole, että varusmiehiä olisi viime aikoina lähetetty sotimaan. Liiton mukaan varusmiehiä lähetetään harvoin taistelutoimiin. Sotaan osallistumista varten varusmiesten kanssa solmitaan sopimuksia sopimussotilaaksi ryhtymisestä.[[11]](#footnote-11)

Venäläisen Conscript School -ihmisoikeusjärjestön (ven. Школа призывникa; transl. Škola prizyvnika) lakimies Aleksei Tabalov on todennut maaliskuussa 2024, että Venäjä tunnustaa Ukrainalta miehitetyt niin sanotut uudet alueet omaksi alueekseen, ja lain mukaan sinne voidaan lähettää varusmiehiä suorittamaan palvelustaan. Kuitenkin toistaiseksi ei ole havaittu tapauksia, joissa varusmiehiä olisi lähetetty palvelemaan rintamavyöhykkeelle.[[12]](#footnote-12) Myös tutkivaan journalismiin erikoistuneen Važnyje istorii -verkkojulkaisun (ven. Важные истории) huhtikuussa 2024 julkaisemassa artikkelissa todetaan, että ei ole todisteita siitä, että varusmiehet osallistuisivat laajamittaisesti taisteluihin Venäjän miehittämillä alueilla.[[13]](#footnote-13)

Varusmiehiä kerrotaan olevan runsaasti Ukrainan ja Venäjän rajaseuduilla, kuten Brjanskin, Kurskin ja Belgorodin alueilla. Kyseiset alueet ovat säännöllisesti tulituksen kohteena, ja varusmiehiä on kuollut näillä alueilla palvellessaan. Venäjän puolustusministeriöllä on oikeus lähettää varusmiehet kyseisille alueille, eikä varusmiehillä ole mahdollisuutta valittaa tästä päätöksestä.[[14]](#footnote-14) Rajaseutujen lisäksi varusmiehiä lähetetään Sergei Krivenkon mukaan miehitetylle Krimille.[[15]](#footnote-15)

Tilanne Ukrainan asevoimien aloitettua operaation Kurskin alueella

Ukrainan asevoimat hyökkäsivät Kurskin alueelle 6.8.2024. Sotatoimien levittyä Kurskin alueelle varusmiesten rooli sotatoimissa on muuttunut aiempaa epäselvemmäksi. Ukrainan asevoimien laajamittaisen läpimurron aikana Kurskin alueella oli venäläisiä varusmiehiä. Varusmiehet päätyivät yhdessä rajavartijoiden kanssa Venäjän puolustuksen ensimmäiseksi linjaksi. Useiden varusmiesten kerrotaan päätyneen Ukrainan sotavangeiksi. Sotatoimien Kurskiin leviämisestä huolimatta Venäjän viranomaiset eivät siirtäneet kaikkia alueelle jääneitä varusmiehiä selustaan.[[16]](#footnote-16)

Venäläisiä aseistakieltäytyjiä auttavan Get Lost -projektin (ven. Идите лесом; transl. Idite lesom) perustaja Grigori Sverdlin toteaa 20.8.2024 julkaistussa haastattelussa projektin saaneen paljon viestejä venäläisiltä varusmiehiltä ja heidän läheisiltään varusmiesten lähettämisestä Kurskin alueelle. Projektin tietojen mukaan varusmiehiä ollaan lähettämässä joukoittain Kurskin alueelle. Lisäksi ainakin 250 varusmiestä Pietarista ja 90 Moskovasta siirrettiin Kurskin alueelle Ukrainan armeijan hyökkäyksen jälkeen. Artikkelin mukaan varusmiehiä ollaan lähettämässä Kurskin alueelle myös Siperiasta.[[17]](#footnote-17) Venäläisessä sosiaalisessa mediassa on julkaistu viestejä useiden Venäjän alueiden, erityisesti Murmanskin ja Kaliningradin, asukkailta, joissa kerrotaan varusmiehiä lähetettävän paikallisista sotilasyksiköistä Kurskin alueelle.[[18]](#footnote-18)

Grigori Sverdlin toteaa 14.8.2024 julkaistussa haastattelussa, että Kurskin alueelle ollaan lähettämässä myös varusmiehiä, joilla ei ole suoritettuna vielä neljää kuukautta palvelusta, eikä heitä siis vielä voisi lain mukaan lähettää taisteluihin. Sverdlinin mukaan ei ole tietoa siitä, mitä varusmiehet tekevät Kurskin alueella. Varusmiehet eivät ota projektiin yhteyttä suoraan taistelukentältä, vaan siinä vaiheessa, kun he saavat tietää lähettämisestään Kurskin alueelle, tai kun he ovat jo lähellä rintamanlinjaa ja etsivät keinoa paeta sieltä. Sverdlinillä ei siis ole tietoa siitä, joutuvatko varusmiehet Kurskin alueella taistelutehtäviin.[[19]](#footnote-19) Myös oppositiomedia Meduzan (ven. Медуза) 16.8.2024 julkaisemassa artikkelissa nimettömänä esiintyvä, varusmiehiä auttavassa järjestössä työskentelevä ihmisoikeusaktivisti toteaa, että on usein mahdotonta tietää etukäteen, lähetetäänkö varusmiehiä osallistumaan taistelutoimiin vai ainoastaan suorittamaan tavanomaista palvelusta tai koulutusta Kurskin alueelle.[[20]](#footnote-20)

Radio Svobodan (ven. Радио Свобода) 14.8.2024 julkaiseman artikkelin mukaan haastatellut sotilasasiantuntijat ovat sitä mieltä, että varusmiesten hyöty etulinjassa on vähäinen. Venäjälle on kuitenkin tällä hetkellä tärkeää viivyttää mahdollisimman pitkään taistelujoukkojen siirtämistä Kurskin alueelle muilta rintamilta, missä Venäjän armeija etenee Ukrainan asevoimien asemiin. Sotilasasiantuntija Michael Kofmanin mukaan yleensä varusmiehiä pidetään taistelukyvyttöminä ja heitä käytetään enimmäkseen vain tukitehtävissä. Kurskin alueella varusmiesten tehtävät voisivat sisältää puolustuslinjan vahvistamiseen liittyviä toimia ja ammattijoukkojen tukemista. Venäjä ei kuitenkaan ole onnistunut vakauttamaan rintamaa tällä suunnalla, eikä sillä ole varajoukkoja etulinjan läheisyydessä. Venäjän armeijalla on pulaa sotilaista Kurskin suunnalla. Kun Ukrainan asevoimat laajentavat alueitaan, Venäjän on pakko käyttää yhä enemmän joukkojaan Ukrainan laajemman aluevaltauksen pysäyttämiseksi.[[21]](#footnote-21) Deutsche Wellen 15.8.2024 julkaisemassa artikkelissa sotilasasiantuntija Jan Metvejev toteaa, että Kurskin alueella varusmiehiä voidaan käyttää selustan vahvistamiseen, kuten logististen toimien tukemiseen, puolustuslinjojen rakentamiseen ja sotilasajoneuvojen vartiointiin. Matvejev ei usko, että huonosti koulutettuja varusmiehiä lähetettäisiin etulinjaan. Hän kuitenkin korostaa, ettei kyseisellä alueella ole turvallista, vaan myös logistiikkareitit ovat alttiina sekä tykistö- että lennokki-iskuille. Lisäksi alueella toimii pieniä ukrainalaisia tiedusteluryhmiä, jotka ajoittain pystyvät tunkeutumaan alueelle. Vaikka varusmiesten tehtävät Kurskin alueella olisivatkin muodollisesti vain tukitehtäviä, voivat he silti joutua täysimittaisten taisteluiden keskelle.[[22]](#footnote-22)

Meduzan 16.8.2024 julkaisemassa artikkelissa Sergei Krivenko spekuloi, että Kurskin operaation myötä Venäjän viranomaiset saattavat alkaa vähitellen käyttää varusmiehiä sodassa Ukrainaa vastaan. Samoin lakimies Jevgeni Smirnov arvioi, että taistelujen leviäminen Venäjän alueelle lisää varusmiesten riskiä joutua osallisiksi niihin. Smirnovin mukaan rintamalinjan laajeneminen johtaa väistämättä varusmiesten yhä aktiivisempaan osallistumiseen taisteluihin tai uuteen liikekannallepanoon.[[23]](#footnote-23)

# Pakotetaanko varusmiehiä ryhtymään sopimussotilaiksi varusmiespalveluksen aikana tai heti sen suorittamisen jälkeen? Missä määrin sopimussotilaaksi pakottamista tapahtuu?

Sergei Krivenko kuvailee huhtikuussa 2024, että Ukrainan sodan alkamisen jälkeen varusmiesten värväämisestä sopimussotilaiksi on tullut yksi keskeisimmistä tavoista hankkia uusia sotilaita. Nykyään varusmiehet voivat allekirjoittaa sopimuksen ensimmäisestä palveluspäivästä lähtien, ja heille tarjotaan mahdollisuutta tähän jo sotilaskomissariaatissa.[[24]](#footnote-24) Aleksei Tabalov toteaa maaliskuussa 2024, että varusmiehillä on suuri riski joutua painostuksen tai manipuloinnin kohteeksi, kun heitä houkutellaan allekirjoittamaan sopimus puolustusministeriön kanssa.[[25]](#footnote-25) Tabalov arvioi, että palveluksesta juuri vapautuvia tai jo puoli vuotta palvelleita pyritään houkuttelemaan muita aktiivisemmin sopimussotilaiksi.[[26]](#footnote-26)

Monia varusmiehiä houkutellaan sotilaspalvelukseen korkeilla palkoilla ja erilaisilla etuuksilla, ja heitä suostutellaan sopimuksen allekirjoittamiseen kertomalla, että se on taloudellisesti parempi vaihtoehto varusmiespalvelukseen verrattuna. Varusmiehille voidaan myös valheellisesti luvata palveluksesta vapautuminen tietyn määräajan jälkeen tai palvelus sotatoimialueen ulkopuolella tai enintään rintamalinjan selustassa. Usein varusmiehet saadaankin allekirjoittamaan sopimus suostuttelemalla. Sopimuksen allekirjoittamisesta tarjottavat palkat voivat olla lähes kolme kertaa korkeammat kuin kansallinen keskiarvo, mikä erityisesti taloudellisesti heikoimmilta alueilta tulevien miesten kohdalla tekee tarjouksista houkuttelevia.[[27]](#footnote-27) Tabalovin mukaan monet nuoret suostuvat allekirjoittamaan sopimuksen varusmiespalveluksen aikana, koska heillä ei ole vielä tarpeeksi elämänkokemusta, käytännön taitoja tai kykyä arvioida tilannetta kriittisesti. Varusmiehet eivät useinkaan ymmärrä, että allekirjoitettu sopimus on voimassa osittaisen liikekannallepanon loppuun asti, vaikka sopimuksen muodolliseksi kestoksi olisikin määritelty esimerkiksi puoli vuotta.[[28]](#footnote-28)

Sergei Krivenko kuvailee huhtikuussa 2024, kuinka sotilasyksikössä varusmiehiin voidaan kohdistaa kovaa henkistä painostusta ja heitä voidaan huijata, jotta heidät saadaan allekirjoittamaan sopimus.[[29]](#footnote-29) Call to Conscience -liitto totea maaliskuussa 2024, että varusmiehiä voidaan uhkailla vankilalla tai lähettämisellä taisteluvyöhykkeelle, jos sopimusta ei allekirjoiteta. Lisäksi varusmiehille annetaan asiakirjoja allekirjoitettavaksi ilman, että heille kerrotaan niiden sisällöstä. Erään liittoon yhteyttä ottaneen kerrotaan kuvailleen, kuinka häntä uhattiin 5–7 vuoden vankilatuomiolla ja vaadittiin allekirjoittamaan asiakirjoja.[[30]](#footnote-30)

Riippumattoman venäläisen Vjorstka-sivuston (ven. Вёрстка) maaliskuussa 2024 julkaisemassa artikkelissa todetaan, että sotilasyksiköille on asetettu tietty vähimmäismäärä solmittavista sotilassopimuksista. Tämän vuoksi sotilasyksiköissä on suostuteltava tietty määrä varusmiehiä allekirjoittamaan sopimus armeijassa palvelemisesta. Aleksei Tabalov kertoo hänen ihmisoikeusjärjestönsä kohdanneen eräässä sotilasyksikössä tilanteen, jossa varusmiesten houkuttelu sopimusten allekirjoittamiseen oli annettu sopimussotilaiden tehtäväksi. Heille oli kerrottu, että rangaistuksen välttääkseen heidän oli saatava yksi varusmies allekirjoittamaan sopimus.[[31]](#footnote-31)

Vjorstka-julkaisun haastattelemien lakimiesten mukaan voi esiintyä tapauksia, joissa henkilö on saatu allekirjoittamaan sopimus huijaamalla. Conscript School -ihmisoikeusjärjestön asiantuntijat kertovat kohdanneensa tapauksia, joissa sotilas ei ole todellisuudessa tiennyt allekirjoittavansa sopimusta. Lisäksi on tapauksia, joissa henkilö ei ole itse allekirjoittanut sopimusta, vaan joku muu on tehnyt sen hänen puolestaan, ja henkilö on saanut tietää sopimuksesta vasta jälkikäteen. Joissain tapauksissa henkilö on allekirjoittanut asiakirjan, jonka sisältö on peitetty, ja vasta jälkikäteen on käynyt ilmi, että kyseessä on ollut sopimus.[[32]](#footnote-32)

Norjan maatietopalvelu Landinfon elokuussa 2024 julkaiseman kyselyvastauksen mukaan varusmiesten painostamisessa sopimussotilaaksi on käytetty väkivaltaa. Ilmiön laajuudesta ei ole kuitenkaan selvyyttä. Uhrit eivät usein halua raportoida väkivallasta, mikä tekee tilanteen selvittämisestä vaikeaa. Painostus ja manipulointi vaikuttavat olevan yleisempiä kuin väkivalta. Sopimukseen kannustamisen, manipuloinnin ja pakottamisen ero voi olla häilyvä, erityisesti kun kyseessä ovat nuoret varusmiehet, jotka eivät täysin ymmärrä tilannetta.[[33]](#footnote-33) Myös muissa lähteissä mainitaan sopimussotilaiden värväyksessä käytettävän väkivaltaa. Ilmiön yleisyydestä ei löydy tietoa lähteistä. Esimerkiksi The Moscow Times -uutissivuston toukokuussa 2024 julkaisemassa artikkelissa todetaan, että joitakin varusmiehiä joutuu fyysisen väkivallan ja uhkailun kohteeksi sopimussotilaaksi painostettaessa.[[34]](#footnote-34) Aleksei Tabalov toteaa heinäkuussa 2024 julkaisemassaan blogikirjoituksessa, että usein sotilasyksiköissä käytetään fyysistä tai henkistä väkivaltaa, jotta varusmiehet saadaan allekirjoittamaan sopimus. Tabalovin mukaan varusmiehiä uhataan rikossyytteillä ja vankilalla, syytetään pelkuruudesta ja heikkoudesta, määrätään ylimääräisiin tehtäviin ja herjataan.[[35]](#footnote-35) Tabalov ei mainitse esimerkkejä fyysisen väkivallan käytöstä.

Vjorstka-sivuston maaliskuussa 2024 julkaisemassa artikkelissa kuvaillaan, että usein suostuttelun ja sopimuksen etujen kuvaamisen jälkeen turvaudutaan uhkauksiin sekä kovempaan henkiseen ja fyysiseen painostukseen. Conscript School -ihmisoikeusjärjestöstä kerrotaan, että he ovat tietoisia tapauksista, joissa on käytetty fyysistä väkivaltaa sopimusten allekirjoittamiseksi. Joskus sotilasyksikön komento hyödyntää erilaisia ristiriitoja ryhmän sisällä. Lisäksi komentajat saattavat evätä varusmiehiltä viikonloppulomat sekä lepoajan, kunnes varusmiehet suostuvat allekirjoittamaan sopimuksen.[[36]](#footnote-36)

Važnyje istorii -verkkojulkaisun huhtikuussa 2024 julkaisemassa artikkelissa todetaan, että venäläisiä aseistakieltäytyjiä auttavan Get Lost -projektin perustaja Grigori Sverdlinin mukaan joitakin varusmiehiä painostetaan fyysisesti allekirjoittamaan sotilassopimus. Sverdlin tietää tapauksen, jossa varusmies laitettiin maakuoppaan ja pidettiin siellä ilman ruokaa, kunnes hän suostui allekirjoittamaan sopimuksen.[[37]](#footnote-37) Artikkelissa ei tarkenneta, milloin Sverdlinin mainitsema painostus on tapahtunut.

Käytettävissä olevista lähteistä ei löydy tietoa siitä, kuinka moni varusmies allekirjoittaa sotilassopimuksen. Važnyje istorii -verkkojulkaisun huhtikuussa 2024 julkaisemassa artikkelissa todetaan, että on vaikeaa arvioida sodan alkamisen jälkeen sopimuksen allekirjoittaneiden varusmiesten määrää.[[38]](#footnote-38) Nastojaštšeje Vremja -uutiskanavan maaliskuussa 2024 julkaisemassa artikkelissa Sergei Krivenko toteaa, että ei ole tiedossa, kuinka moni varusmies ylipäänsä allekirjoittaa sotilassopimuksen. Krivenko arvioi, että tällä hetkellä vähintään 20–30 % varusmiehistä allekirjoittaa sopimuksen Venäjän armeijan kanssa.[[39]](#footnote-39) Landinfon huhtikuussa 2024 haastattelema venäläisen kansalaisjärjestön johtaja arvioi, että noin puolet varusmiehistä allekirjoittaa sopimuksen. Muut Landinfon haastattelemat lähteet eivät olleet varmoja ilmiön mittakaavasta.[[40]](#footnote-40)

Lähteistä ei löydy tietoa siitä, kuinka moni varusmiehistä allekirjoittaa sopimuksen pakotettuna. Aleksei Tabalov toteaa heinäkuussa 2024 blogikirjoituksessaan, että yhä useammin varusmiespalvelusta suorittavia henkilöitä huijataan tai pakotetaan solmimaan palvelussopimuksia.[[41]](#footnote-41) Sergei Krivenkon mukaan sopimukseen rekrytointi, painostus ja huijaaminen alkaa käytännössä ensimmäisestä palveluspäivästä lähtien.[[42]](#footnote-42) Krivenko on todennut huhtikuussa 2024, että sopimuksen allekirjoittamiseen pakottamista koskevien valitusten määrä ei ole kasvanut viime kuukausina.[[43]](#footnote-43) Puolalaisen Belsat-kanavan venäjänkielisessä Vot Tak -palvelussa (ven. Вот Так) elokuussa 2024 julkaistussa artikkelissa kerrotaan Vot Takin kysyneen viideltä ihmisoikeusaktivistilta ja lakimieheltä, kuinka moni varusmies on allekirjoittanut sopimuksen vastoin tahtoaan ja haluaisi purkaa sen. Kaikki haastatellut vastasivat, ettei tällaisia tapauksia ole heidän tiedossaan tai niitä on vain vähän. Asiantuntijat kuitenkin korostivat, että ongelma on olemassa, mutta sen laajuudesta ei saada tietoa, sillä varusmiehet eivät tiedä ihmisoikeusjärjestöistä, pelkäävät sotilasjohdon reaktioita tai eivät pysty ilmoittamaan asiasta.[[44]](#footnote-44)

Važnyje istorii -verkkojulkaisu uutisoi kesäkuussa 2024 tapauksesta, jossa Get Lost -projektin edustajan mukaan ainakin neljä venäläistä varusmiestä kuljetettiin Vladikavkazissa sijaitsevasta sotilasyksiköstä Venäjän sotilastukikohtaan Gyumriin, Armeniaan. Gyumrissa varusmiehet allekirjoittivat sotilassopimukset tietämättä niiden tarkemmasta sisällöstä. Ihmisoikeusaktivistien puoleen kääntyneen sotilaan mukaan heille oli ilmoitettu, että he suorittaisivat viimeiset neljä palveluskuukautta toisessa Venäjän eteläisen sotilaspiirin sotilasyksikössä. Varusmiehet vietiin lentokoneeseen, mutta heille ei kerrottu määränpäätä. Vasta perillä he tajusivat olevansa Armeniassa. Gyumrin sotilastukikohdassa varusmiehille suoritettiin lääkärintarkastus, jonka jälkeen heille annettiin allekirjoitettavaksi asiakirja. He eivät kuitenkaan saaneet nähdä koko asiakirjaa, vaan heille annettiin vain yksi sivu, johon pyydettiin laittamaan allekirjoitus. Varusmiehet luulivat virheellisesti, että kyseessä olivat lääkärintarkastukseen liittyvät paperit, ja allekirjoittivat ne. Myöhemmin heille kerrottiin, että he olivat allekirjoittaneet hakemuksen jatkaa palvelustaan Gyumrin sotilastukikohdassa sekä sopimuksen puolustusministeriön kanssa. Miehet yrittivät perua sopimukset, mutta heille ilmoitettiin, että ne oli jo hyväksytty sotilaspiirin esikunnassa. Artikkelin mukaan ei ole tiedossa, kuinka monta varusmiestä on viety tällä tavalla Gyumriin. Yleensä sopimukseen pakottaminen tapahtuu sotilaiden omissa sotilasyksiköissä Venäjällä. Ihmisoikeusaktivistit eivät osaa selittää, miksi varusmiehiä vietiin tällä kertaa Armeniaan.[[45]](#footnote-45) Artikkelista ei löydy mainintoja siitä, lähetettiinkö sopimuksen allekirjoittaneet miehet taistelemaan Ukrainaan.

Ukrainan asevoimien Kurskin alueelle suuntautuneen hyökkäyksen jälkeen käytetyistä lähteistä löytyy joitakin mainintoja varusmiesten painostamisesta sopimussotilaiksi. Lähteissä ei yleensä kuitenkaan tarkenneta, millaisesta painostamisesta tai pakottamisesta on kyse. Vjorstka-sivuston 13.8.2024 julkaiseman artikkelin mukaan kaksi varusmiesten äitiä on kertonut, että Ukrainan asevoimien läpimurron aikana evakuoituja varusmiehiä pakotetaan allekirjoittamaan sopimuksia puolustusministeriön kanssa, jotta varusmiehet voitaisiin lähettää uudelleen rintamalle. Varusmiesten äitien mukaan heidän pojilleen oli kerrottu, että heidät lähetetään Kurskin alueelle joka tapauksessa, mutta sotilassopimuksen tekemisen jälkeen he saavat palkkaa. Lisäksi heitä oli uhattu oikeustoimilla, jos he eivät suostu sopimukseen.[[46]](#footnote-46) Radio Svobodan 14.8.2024 julkaisemassa artikkelissa haastateltu varusmiehen äiti kertoo kuulleensa muiden varusmiesten äideiltä, että heidän poikiaan on painostettu sopimusten allekirjoittamiseen. Artikkelissa Get Lost -projektin perustaja Grigori Sverdlin toteaa, että joitakin varusmiehiä pakotetaan allekirjoittamaan sopimus puolustusministeriön kanssa, kun taas toisia siirretään tai ollaan siirtämässä Kurskin alueelle ilman sopimuksia. Sverdlinin mukaan suurin osa heidän järjestöönsä Kurskin alueelle joutumisen vuoksi yhteyttä ottaneista varusmiehistä ei ole allekirjoittanut sopimusta.[[47]](#footnote-47) Važnyje istorii -verkkojulkaisun 14.8.2024 julkaisemassa artikkelissa nimettömänä pysyttelevä ihmisoikeusjärjestön työntekijä kertoo järjestön saaneen ilmoituksia varusmiesten omaisilta siitä, että varusmiehiä pakotetaan allekirjoittamaan sopimuksia tai jonkinlaisia epäselviä asiakirjoja.[[48]](#footnote-48)

Ljudi Baikala -Telegram-kanavalla (ven. Люди Байкала) 19.8.2024 julkaistussa tekstissä kerrotaan, kuinka erään varusmiehen äidin mukaan hänen poikansa yksikössä Altain aluepiirissä varusmiehiä yritetään saada allekirjoittamaan sotilassopimuksia. Äidin mukaan varusmiesten luona käy joka viikko majureita eri yksiköistä taivuttelemassa varusmiehiä sotilassopimukseen. Sopimuksesta kieltäytyvät uhataan lähettää Kurskin alueelle.[[49]](#footnote-49) Sibir.Realii-uutissivuston 20.8.2024 julkaisemassa artikkelissa Get Lost -projektin edustaja kertoo projektin saavan tällä hetkellä yhteydenottoja varusmiehiltä, joita pakotetaan allekirjoittamaan sopimuksia. Rahalla houkuttelun lisäksi varusmiehille luvataan, että heitä ei lähetetä Kurskin alueelle, jos he allekirjoittavat sopimukset.[[50]](#footnote-50) Projektin edustaja ei kerro tarkemmin, millä tavoin varusmiehiä nimenomaan pakotetaan allekirjoittamaan sopimuksia.

Sibir.Realii-uutissivuston 20.8.2024 julkaisemassa artikkelissa kerrotaan myös, että ihmisoikeusaktivistien mukaan heiltä on pyytänyt apua erään varusmiehen ystävä. Kyseinen varusmies oli paennut Ukrainan rajalta Kurskin alueelle, missä venäläiset sotilaat olivat pidättäneet hänet. Ystävän mukaan pakenemisen seurauksena varusmies yritetään väkivalloin saada allekirjoittamaan sopimus.[[51]](#footnote-51)

# Miten varusmies voi välttää sopimussotilaaksi pakottamisen?

Netistä löytyy useita varusmiehille ja heidän läheisilleen suunnattuja ohjeita siitä, miten välttyä sopimussotilaaksi pakottamiselta. Ohjeissa korostetaan sitä, että lain mukaan sotilassopimuksen tekeminen edellyttää vapaaehtoisuutta. Lain mukaan henkilöä ei siis voi vaatia allekirjoittamaan sopimusta vastoin hänen tahtoaan, vaikka hänelle väitettäisiinkin toisin.[[52]](#footnote-52) Esimerkiksi heinäkuussa 2024 julkaistussa blogikirjoituksessa Aleksei Tabalov neuvoo varusmiehiä olemaan allekirjoittamatta sopimusta kaikin mahdollisin keinoin.[[53]](#footnote-53) Call to Conscience -liitto puolestaan opastaa elokuussa 2024, että sopimusta vastustaessa tärkeintä on olla uskomatta uhkauksia ja juonittelua ja kieltäytyä allekirjoittamasta sopimusta.[[54]](#footnote-54) Vjorstka-sivuston maaliskuussa 2024 julkaisemassa artikkelissa Conscript School -ihmisoikeusjärjestön edustaja toteaa yhteneväisesti, että paras neuvo on kieltäytyä allekirjoittamasta sopimusta ja olla alistumatta suostutteluun tai uhkauksiin.[[55]](#footnote-55) Varusmiehiä kehotetaan myös lukemaan tarkasti kaikki heille allekirjoitettavaksi annetut asiakirjat.[[56]](#footnote-56)

Ihmisoikeusaktivistien mukaan sotilassopimukselta on mahdollista yrittää suojautua ennaltaehkäisevästi. Tätä varten varusmiehen tulee tehdä kirjallinen ilmoitus, jossa hän ilmaisee, ettei aio allekirjoittaa sopimusta eikä jatkaa palveluksessa varusmiespalveluksen päätyttyä. Mikäli varusmies pakotetaan sopimukseen, tällainen oman tahdon ilmaiseminen kirjallisesti voi jäädä varusmiehen henkilökohtaisiin tietoihin ja toimia todisteena siitä, että päätös tehdä sopimus ei ollut vapaaehtoinen. Conscript School -ihmisoikeusjärjestön edustaja huomauttaa, että kyseinen ilmoitus voi joissakin tapauksessa suojella varusmiestä, mutta jos sotilasyksikön komentaja ei toimi ammattimaisesti tai laillisesti, hän saattaa silti yrittää painostaa varusmiestä tekemään sopimuksen, eikä varusmiehen laatima kirjallinen tahdon ilmaisu estä värväämistä. Helmikuusta 2022 lähtien jotkut varusmiehet ovat jättäneet tällaisen ilmoituksen, ja se on joissakin tapauksissa estänyt sopimussotilaaksi värväämisen, mutta ei kaikissa tapauksissa.[[57]](#footnote-57)

Jos henkilö on pakotettu allekirjoittamaan sotilassopimus, tulee pakottaminen ihmisoikeusaktivistien mukaan olla jotenkin dokumentoituna, jotta sopimus voitaisiin mitätöidä. Tapahtuneesta tulee tehdä valitus komennolle, sotilassyyttäjälle ja puolustusministeriölle sekä tarvittaessa nostaa oikeuskanne. Jos valitus tehdään liian myöhään, se saatetaan jättää huomioimatta.[[58]](#footnote-58) Samoin jos sopimus on allekirjoitettu varusmiehen puolesta ilman hänen suostumustaan, tulee varusmiehen tehdä asiasta valitus sotilassyyttäjälle, sotilastuomioistuimelle sekä sotilaspiirin päämajaan ja vaatia sopimuksen mitätöimistä. Valituksen voi tehdä sekä henkilö itse että hänen läheisensä valtakirjalla.[[59]](#footnote-59)

Ihmisoikeusaktivistit korostavat, että henkilö ei saa ryhtyä täyttämään sopimuksen ehtoja, jos hän ei ole sopimukseen suostunut. Sopimuksen täyttäminen voidaan tulkita sen hyväksymiseksi, mikä voi tehdä sopimuksesta pätevän. Sopimussotilaaksi pakotettua henkilöä kehotetaan olemaan ottamatta vastaan aseita, osallistumatta sotilaskoulutukseen sekä kieltäytymään rahallisista korvauksista tai palkkioista. Ihmisoikeusaktivistien mukaan tämä ei takaa, että sopimus tulisi aina mitätöidyksi, mutta se voi toimia osana näyttöä tai perustelua, joka voi auttaa sopimuksen mitätöimisessä oikeudessa.[[60]](#footnote-60)

Vjorstka-sivuston maaliskuussa 2024 julkaisemassa artikkelissa kerrotaan, että ihmisoikeusaktivistien mukaan syyskuusta 2022 lähtien jo allekirjoitetun sopimuksen peruuttaminen on ollut lähes mahdotonta.[[61]](#footnote-61) Myös Vot Tak -palvelun elokuussa 2024 julkaisemassa artikkelissa todetaan, että sopimuksia puretaan vain harvoin. Artikkelissa viitataan esimerkkinä tapaukseen Irkutskin alueella. Kyseisessä tapauksessa sotilassopimukseen huijatun varusmiehen äiti kertoi poikansa tilanteesta mediassa heinäkuussa 2024. Tapauksen saaman julkisuuden myötä paikallinen tutkintakomitea otti yhteyttä miehen perheeseen ja lupasi mitätöidä sopimuksen.[[62]](#footnote-62)

# Miten varusmieskutsuntojen välttelijöitä on rangaistu?

Varusmieskutsuntojen välttelystä henkilö voidaan tuomita rikoslain 328 §:n 1. momentin nojalla enintään 200 000 ruplan (noin 2 000 euroa) sakkoihin, yhdyskuntapalveluun enintään kahdeksi vuodeksi, arestiin enintään kuudeksi kuukaudeksi tai vankeuteen enintään kahdeksi vuodeksi. Lisäksi kutsun noudattamatta jättämisestä voidaan rangaista hallintolain 21.5 §:n nojalla 10 000–30 000 ruplan (noin 100–300 euroa) sakkorangaistukseen.[[63]](#footnote-63) Hallintolain 21.5 §:n nojalla määrättyjen rangaistusten määrästä ei ole saatavilla tietoa.

Venäjällä astui voimaan huhtikuussa 2023 sähköistä sotilasrekisteriä ja sähköisiä kutsuntoja koskeva lakipaketti. Lakimuutosten myötä kutsukirjeen saaneelle henkilölle voidaan langettaa laajoja, henkilön omaisuutta ja oikeuksia koskevia väliaikaisia rajoituksia.[[64]](#footnote-64) Elokuuhun 2024 mennessä ei ollut tiedossa tapauksia, joissa näitä rajoituksia olisi sovellettu.[[65]](#footnote-65) Venäjän viranomaiset vahvistivat huhtikuussa 2024, että sähköinen sotilasrekisteri otetaan käyttöön 1.11.2024 alkaen, jolloin sähköisen kutsukirjeen vastaanottamista säätelevät rajoitukset tulevat voimaan.[[66]](#footnote-66)

Call to Conscience -liitto toteaa toukokuussa 2023, että täysimittaisen sodan alkamisen jälkeen rikoslain 328 §:ään liittyvien rikosasioiden määrä on kasvanut 20 %. Ihmisoikeusaktivistien tilastojen mukaan vuonna 2022 yhteensä 1 123 henkilöä tuomittiin rikoslain 328 §:n nojalla. Yksi henkilö tuomittiin vuoden vankeusrangaistukseen. Muissa tapauksissa määrättiin sakkoja. Yhteensä yhdeksän henkilöä tuomittiin yli 100 000 ruplan (noin 1 000 euroa) sakkoihin, 60 % tuomituista alle 25 000 ruplan (noin 250 euroa) sakkoihin ja 35 % tuomituista 25 000–100 000 ruplan sakkoihin. Kaksi henkilöä vapautettiin syytteistä.[[67]](#footnote-67) Vjorstka-sivuston huhtikuussa 2024 julkaisemassa artikkelissa todetaan, että tuomioistuintilastojen mukaan vuonna 2023 rikoslain 328 §:n 1. momentin mukaan tuomittiin 958 henkilöä. Yhteensä 894 henkilölle määrättiin sakot. Muissa tapauksissa oikeudenkäynnit joko keskeytettiin tai syytteet hylättiin. Ainoastaan 10 tapauksessa sakkorangaistus oli yli 100 000 ruplaa. Vjorstka ei löytänyt tuomioistuintilastoista tietoa vuonna 2023 varusmiespalveluksen välttelystä langetetuista vankeusrangaistuksista.[[68]](#footnote-68)

Tilastoja vuonna 2024 varusmiespalveluksen välttelystä annetuista tuomioista ei ole vielä saatavilla. Lähteistä löytyy tietoa useista varusmiespalveluksen välttelyyn liittyvistä oikeudenkäynneistä vuodelta 2024. Käytetyissä lähteissä tuomituille määrättiin 15 000–120 000 ruplan (noin 150–1 200 euroa) suuruisia sakkorangaistuksia. Yhdessä tapauksessa Nižni Novgorodin alueella mies tuomittiin ensin 15 000 ruplan suuruiseen sakkorangaistukseen, ja kun mies ei maksanut sakkoa, rangaistus muutettiin 100 tunniksi yhdyskuntapalvelua.[[69]](#footnote-69)

Rikoslain 328 §:n nojalla syytetty henkilö voidaan etsintäkuuluttaa Venäjällä.[[70]](#footnote-70) Esimerkiksi heinäkuussa 2024 Venäjällä Amurin alueella etsintäkuulutettiin Uzbekistanin ja Venäjän kaksoiskansalainen rikoslain 328 § nojalla syytettynä. Miehen kerrotaan saaneen Venäjän kansalaisuuden vuonna 2022. Etsintöjen tueksi miehen nimi ja kuva julkaistiin ja kansalaisilta pyydettiin apua miehen etsinnässä.[[71]](#footnote-71) Novaja Gazeta -lehden (ven. Новая газета) kesäkuussa 2024 julkaistussa artikkelissa kerrotaan, kuinka lakimies Ljudmila Trifonovan mukaan kevään 2024 kutsunnoissa miehiä etsintäkuulutettiin joukoittain, ainakin Moskovassa. Miehiä etsittiin valvontakameroiden avulla, minkä jälkeen heitä otettiin kiinni julkisissa tiloissa.[[72]](#footnote-72) Venäjällä tehty etsintäkuulutus voi johtaa teoriassa myös kansainväliseen etsintäkuulutukseen, esimerkiksi muiden IVY-maiden alueella. Tiedossa ei ole kansainväliseen etsintäkuulutukseen johtaneita tapauksia.[[73]](#footnote-73)

# Yrittävätkö viranomaiset tavoittaa reserviläisiä tai muita liikekannallepanoa koskevan kutsukirjeen saaneita henkilöitä, mikäli he ovat laiminlyöneet kutsun asettamat velvollisuudet?

Venäjällä julistettiin 21.9.2022 niin sanottu osittainen liikekannallepano. Venäjän puolustusministeriöstä ilmoitettiin lokakuun lopussa 2022 osittaisen liikekannallepanon ja näin ollen liikekannallepanoa koskevien kutsukirjeiden jakamisen päättyneen. Presidentti Putin ei ole allekirjoittanut asetusta liikekannallepanon päättymisestä, joten juridisesti se jatkuu yhä. Marraskuusta 2022 lähtien reserviläisiä ei ole enää mobilisoitu, vaan uusia sotilaita on värvätty sopimussotilaiksi.[[74]](#footnote-74) Aleksei Tabalov arvioi maaliskuussa 2024 julkaistussa artikkelissa, että reserviläisiä ei voida tällä hetkellä kutsua sotilaskomissariaattiin ja värvätä syyskuussa 2022 annetun liikekannallepanoasetuksen nojalla.[[75]](#footnote-75) Julkisesti saatavilla olevista lähteistä ei löydy tietoa siitä, että liikekannallepanoa koskevia kutsukirjeitä lähetettäisiin tällä hetkellä. Lähteistä ei löydy myöskään tietoa siitä, että viranomaiset olisivat yrittäneet vuonna 2024 tavoitella niitä henkilöitä, jotka saivat liikekannallepanoa koskevan kutsukirjeen syksyllä 2022, mutta eivät noudattaneet sitä.

Aleksei Tabalovin mukaan viranomaiset voivat kutsua sotilaskomissariaattiin henkilöitä, ja yrittää saada heidät allekirjoittamaan sotilassopimus. Sopimuksen allekirjoittaminen on vapaaehtoista, eikä sopimuksesta kieltäytymisestä seuraa mitään rangaistusta.[[76]](#footnote-76) Viime aikoina Venäjällä on lähetetty joukoittain kutsukirjeitä sotilaskomissariaatissa tehtävää rekisteritietojen tarkistamista varten. Kutsukirje tietojen tarkistamista varten ei ole kutsuntatapahtuma, ja se voi tapahtua milloin tahansa, ei vain kutsuntakampanjan aikana. Kutsukirjeen voivat saada sekä varusmiespalvelukseen velvoitetut henkilöt että muut asevelvolliset kansalaiset. Tällaisten kutsukirjeiden lähettäminen on tavallinen käytäntö ja osa sotilasviranomaisten päivittäistä toimintaa.[[77]](#footnote-77) Aleksei Tabalov toteaa, että nykyisin sotilaskomissariaattiin tietojaan päivittämään saapuvia henkilöitä saatetaan yrittää houkutella allekirjoittamaan sotilassopimus.[[78]](#footnote-78) Reserviläisille, jotka eivät noudata kutsukirjettä tietojen tarkistamisesta, voidaan määrätä hallintolain 21.5 §:n nojalla 10 000–30 000 ruplan sakkorangaistus. Henkilöä ei voi syyttää rikoslain nojalla. Sähköisen rekisterin käyttöönoton jälkeen kutsukirjeen noudattamatta jättämisestä voi seurata laissa määriteltyjä väliaikaisia rajoituksia.[[79]](#footnote-79)

Viranomaisten kerrotaan yrittävän saada reserviläisiä allekirjoittamaan sotilassopimuksia myös kertausharjoitusten aikana. Reserviläisiä ei voida laillisesti lähettää suoraan rintamalle ilman sopimuksen allekirjoittamista. Jos uusi liikekannallepano alkaa, reserviläisiä voidaan mobilisoida suoraan kertausharjoituksista, kuten tapahtui syksyllä 2022.[[80]](#footnote-80) Call to Conscience -liiton kesäkuussa 2024 julkaiseman artikkelin mukaan kertausharjoituksiin osallistumisesta kieltäytymisestä ei seuraa reserviläisille rikosoikeudellisia seuraamuksia, mutta heille voidaan määrätä hallintolain 21.5 §:n mukainen sakkorangaistus. Lisäksi heille voidaan asettaa huhtikuussa 2023 tehdyn lakimuutoksen mukaisia väliaikaisia rajoituksia. Liiton mukaan tällä hetkellä ei ole tietoa siitä, että tällaisia rajoituksia olisi sovellettu kenellekään.[[81]](#footnote-81)

# Onko liikekannallepanoa vältteleviä henkilöitä vastaan kohdistettu sanktioita tai avattu rikosasioita vuonna 2024? Kuinka paljon rikosasioita on avattu ja minkälaisia sanktioita on määrätty?

Riippumattoman Mediazona-uutissivuston (ven. Медиазона) syyskuussa 2023 julkaisemassa artikkelissa todetaan, että Mediazonan analysoimien tuomioistuintilastojen mukaan liikekannallepanon julistamisen jälkeen ei ole nostettu yhtäkään rikosasiaa liikekannallepanon perusteella annetun kutsukirjeen noudattamatta jättämisestä. Mediassa kerrottiin yhdestä viranomaisten epäonnistuneesta yrityksestä saattaa liikekannallepanoa pakoillut henkilö vastuuseen. Tapauksen syyttäjän mukaan asiassa sovellettu rikoslain 328 § soveltuu vain pakollisen varusmiespalveluksen välttelyyn, ei liikekannallepanon.[[82]](#footnote-82)

Call to Conscience -liiton maaliskuussa 2024 julkaiseman artikkelin mukaan monet reserviläiset pystyivät syksyllä 2022 osittaisen liikekannallepanon aikana välttelemään kutsukirjeen vastaanottamista, ja osa kutsukirjeen saaneista ei välttämättä mennyt sotilaskomissariaattiin. Oikein toimitetun kutsukirjeen noudattamatta jättämisestä saatettiin rangaista ainoastaan hallintolain 21.5 §:n mukaisesti. Käytännössä tällaisia seuraamuksia määrättiin harvoin, sillä sotilaskomissariaateilla oli kiire lähettää miehiä sotimaan, eikä niillä ollut aikaa keskittyä mahdollisten rangaistusseuraamusten määräämiseen.[[83]](#footnote-83)

Kyseisten artikkelien julkaisemisen jälkeen ei ole raportoitu muista liikekannallepanon välttelyyn liittyvistä rikosasioista tai sanktioista. Call to Conscience -liiton mukaan liikekannallepanon välttelystä ei tällä hetkellä seuraa rikosoikeudellista vastuuta, vaan ainoastaan hallintolain mukainen seuraamus. Lisäksi huhtikuussa 2023 hyväksytyn lain mukaan kutsukirjeen saaneille henkilölle voidaan asettaa väliaikaisia rajoituksia.[[84]](#footnote-84) Elokuuhun 2024 mennessä ei kuitenkaan ole tiedossa tapauksia, joissa näitä rajoituksia olisi sovellettu.[[85]](#footnote-85) Lain soveltaminen todennäköisesti alkaa vasta, kun sähköinen sotilasrekisteri otetaan käyttöön 1.11.2024.[[86]](#footnote-86)

## Lähteet

29.ru 23.3.2024. *«В воинских частях — "сетевой маркетинг"»: юрист — о весеннем призыве, контрактниках и мобилизации.* <https://29.ru/text/world/2024/03/23/73368101/> (käyty 18.7.2024).

72.ru 15.8.2024. *Могут отправить? Экперт — о том, обязаны ли тюменские срочники сражаться в Курске*. <https://72.ru/text/gorod/2024/08/15/73960721/> (käyty 19.8.2024).

BBC 9.8.2024. *Их там есть. Как российские срочники умирают на войне России с Украиной*. <https://www.bbc.com/russian/articles/cg5872yj295o> (käyty 20.8.2024).

Bezformata 12.7.2024. *Уклонист оштрафован на 80 000 рублей.* <https://klin.bezformata.com/listnews/uklonist-oshtrafovan-na-80-000-rubley/133957026/> (käyty 13.8.2024).

Deutsche Welle 15.8.2024. *Зачем власти России отправляют срочников в Курскую область*. <https://www.dw.com/ru/zacem-vlasti-rossii-otpravlaut-srocnikov-v-kurskuu-oblast/a-69956226> (käyty 19.8.2024).

Landinfo 8.8.2024. *Russland: Rekruttering til krigen i Ukraina*. <https://landinfo.no/wp-content/uploads/2024/08/Russland-respons-Rekruttering-til-krigen-i-Ukraina-august-08082024.pdf> (käyty 20.8.2024).

Maatietopalvelu

24.1.2024. *Venäjä / Varusmiehet ja Ukrainan sota, tilannepäivitys 24.1.2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/24d60f0f-5554-4b30-b849-3a672099a574> (käyty 16.7.2024).

4.1.2024. *Venäjä / Liikekannallepano ja kutsukirjeet, tilannepäivitys 4.1.2024.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/4ceefc54-0679-4103-98c6-da6c7997e28f> (käyty 16.7.2024).

15.9.2023. *Venäjä / Liikekannallepanon välttely / Tilannepäivitys 15.9.2023.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/5ac2db3f-850b-4b03-8354-02d7158ce6a4> (käyty 16.7.2024).

13.6.2024. *Venäjä / Liikekannallepanoon ja varusmieskutsuntoihin liittyvät kutsuntakirjeet*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/42938fc4-1e8b-4b55-8de6-cda066927991> (käyty 16.7.2024).

31.1.2023. *Venäjä / Liikekannallepanon välttely.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/4452c430-7cb9-499c-b465-22215aed2720> (käyty 16.7.2024).

30.11.2022. *Venäjä / Liikekannallepano*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/a71b9f6d-217b-442d-b0f3-8d46c64117d1> (käyty 16.7.2024).

14.4.2022. *Venäjä / Varusmiehet Ukrainassa, kutsunnat, kutsuntojen välttely, rangaistus kutsuntojen välttelystä, Venäjän asevoimien vakavat ihmisoikeusloukkaukset.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/1cc6c3f1-95bf-495b-b3e6-bc9bc609427a> (käyty 16.7.2024).

The Moscow Times 21.5.2024. *How Russia’s ‘Covert Mobilization’ Finds Manpower for the War in Ukraine.* <https://www.themoscowtimes.com/2024/05/21/how-russias-covert-mobilization-finds-manpower-for-the-war-in-ukraine-a85168> (käyty 16.7.2024).

Tabalov, Aleksei 30.7.2024. *Как срочнику отказаться от подписания контракта в воинской части.* 7 x 7. <https://semnasem.org/posts/2024/07/30/kak-srochniku-otkazatsya-ot-podpisaniya-kontrakta-v-voinskoj-chasti> (käyty 15.8.2024).

Venäjän federaatio 1996*. "Уголовный кодекс Российской Федерации" от 13.06.1996 N 63-ФЗ (ред. от 08.08.2024). УК РФ Статья 328. Уклонение от прохождения военной и альтернативной гражданской службы.* <https://www.consultant.ru/document/cons_doc_LAW_10699/4dda14adcf5cf9cff02b704102e58b6877c80362/> (käyty 25.7.2024).

\*\*\*

Агентство (Agentstvo) 13.8.2024. *Родители рассказали о готовящейся переброске срочников в Курскую область сразу после присяги*. <https://www.agents.media/roditeli-rasskazali-o-gotovyashhejsya-perebroske-srochnikov-v-kurskuyu-oblast-srazu-posle-prisyagi/> (käyty 15.8.2024).

Блокнот (Bloknot) 21.6.2024. *Молодой уклонист предстал перед судом в Воронежской области*. <https://bloknot-voronezh.ru/news/molodoy-uklonist-predstal-pered-sudom-v-voronezhsk-1746093> (käyty 13.8.2024).

Важные истории (Važnyje istorii)

15.8.2024*. «Важные истории» установили имена 25 попавших в плен в Курской области солдат-срочников*. <https://istories.media/news/2024/08/15/vazhnie-istorii-ustanovili-imena-25-popavshikh-v-plen-v-kurskoi-oblasti-soldat-srochnikov/> (käyty 19.8.2024).

14.8.2024. *«Мы захлебнулись в обращениях».* <https://istories.media/news/2024/08/14/mi-zakhlebnulis-v-obrashcheniyakh/> (käyty 19.8.2024).

16.6.2024*. Срочников из Владикавказа вывезли на военную базу в Армении и вынудили подписать там контракты.* <https://istories.media/news/2024/06/16/srochnikov-iz-vladikavkaza-vivezli-na-voennuyu-bazu-v-armenii-i-vinudili-podpisat-tam-kontrakti/> (käyty 25.7.2024).

22.4.2024. *Российская армия несет огромные потери, но обходится без мобилизации. Где власти берут новых солдат?* <https://istories.media/news/2024/04/22/rossiiskaya-armiya-neset-ogromnie-poteri-no-obkhoditsya-bez-mobilizatsii-gde-vlasti-berut-novikh-soldat/> (käyty 25.7.2024).

Вёрстка (Vjorstka)

13.8.2024. *Эвакуированных срочников в Курской области заставляют подписывать контракты, чтобы снова отправить их на передовую.* <https://verstka.media/kurskaya-oblast-srochniki-kontrakt-s-minoborony> (käyty 15.8.2024).

19.4.2024. *Госизмена, иноагенты и военные*. <https://verstka.media/gosizmena-inoagenty-voennye-statistika-sudov-2023> (käyty 18.7.2024).

27.3.2024. *Служба по контракту: «Находясь там внутри, защитить себя сложно».* <https://verstka.media/kak-izbezhat-kontrakta-s-minoborony-i-mozhno-li-razorvat-ego> (käyty 25.7.2024).

Вот Так (Vot Tak) 10.8.2024. *«Почетная обязанность» через издевательства и обман. Как срочников заставляют подписывать контракты на войну и чем это заканчивается.* <https://teletype.in/@vottaktv/srocznikov-zastavili-na-svo> (käyty 15.8.2024).

Всероссийский Призывник (Vserossijskij Prizyvnik) 18.3.2024. *Что такое повестка для уточнения данных*. <https://rosprizyv.ru/povestka-dlya-utochneniya-dannyh/?utm_referrer=https%3A%2F%2Fwww.google.com%2F> (käyty 5.8.2025)

Газета.Ru (Gazeta.Ru) 27.7.2024*. В Хакасии мужчину наказали за неявку в военкомат.* <https://www.gazeta.ru/social/news/2024/07/27/23550067.shtml> (käyty 13.8.2024).

Голос Америки (Golos Ameriki) 14.8.2024. *«За отказ воевать грозятся 7 годами колонии»: правозащитник о срочниках РФ в Курской области.* <https://www.golosameriki.com/a/conscripts-kursk-russia-ukraine/7741587.html> (käyty 19.8.2024).

Крым.Реалии (Krym.Realii) 4.6.2024. *Мобилизация, призыв, агитация в Крыму. Армия РФ использует все способы для привлечения в свои ряды.* <https://ru.krymr.com/a/krym-mobilizatsiya-prizyv-voyna/32977396.html> (käyty 16.7.2024).

Люди Байкала (Ljudi Baikala) 19.8.2024. *Подписать контракт заставляют срочников из Сибири. Тех, кто отказывается, обещают отправить в Курскую область* [Telegram]. <https://tgstat.ru/channel/@Baikal_People/6699> (käyty 20.8.2024).

Медиазона (Mediazona) 21.9.2023. *Не прийти > отказаться > сбежать. Год мобилизации в судах и приговорах*. <https://zona.media/article/2023/09/21/flee> (käyty 16.7.2024).

Медуза (Meduza)

16.8.2024. *После начала наступления ВСУ в Курской области осенний призыв становится смертельно опасным Как защитить себя и своих родных от срочной службы? И что делать, если ваш близкий уже в армии?* <https://meduza.io/feature/2024/08/16/posle-nachala-nastupleniya-vsu-v-kurskoy-oblasti-osenniy-prizyv-stanovitsya-smertelno-opasnym> (käyty 19.8.2024).

29.4.2024. *Уже осенью в России заработает единый реестр электронных повесток. Что важно знать потенциальным призывникам?* <https://meduza.io/cards/uzhe-osenyu-v-rossii-zarabotaet-edinyy-reestr-elektronnyh-povestok-chto-vazhno-znat-potentsialnym-prizyvnikam> (käyty 18.7.2024).

1.11.2022. *Так завершена мобилизация в России или все-таки нет? Разбираемся в заявлениях Путина, Пескова и Минобороны.* <https://meduza.io/cards/tak-zavershena-mobilizatsiya-v-rossii-ili-vse-taki-net> (käyty 16.7.2024).

Можем объяснить (Možem objasnit) 6.8.2024. *Военкоматы увеличили рассылку повесток «для уточнения данных»* [Telegram]. <https://t.me/mozhemobyasnit/18584> (käyty 15.8.2024).

Настоящее Время (Nastojaštšeje Vremja)

30.3.2024. *Два дня до призыва. Куда отправят россиян, которых заберут в армию весной, и как избежать попадания на фронт*. <https://www.currenttime.tv/a/dva-dnya-do-prizyva-kuda-budut-otpravlyat-rossiyan-kotoryh-zaberut-v-armiyu/32882515.html> (käyty 16.7.2024).

2.10.2023. "*Срочная служба – для сопляков, настоящий мужик идет воевать". Как призывников в России заставляют подписывать контракт.* <https://www.currenttime.tv/a/autumn-conscription-into-the-army-in-russia/32619034.html> (käyty 16.7.2024).

Нижегородские новости (Nižegorodskije novosti) 23.7.2024. *Скрыться от уголовного наказания не удалось.* <https://nnews.nnov.ru/posts/98126-skrytsya-ot-ugolovnogo-nakazaniya-ne-udalos> (käyty 13.8.2024).

Новая газета (Novaja gazeta) 11.6.2024. *«Он просто не сможет дышать».* <https://novayagazeta.ru/articles/2024/06/11/on-prosto-ne-smozhet-dyshat> (käyty 25.7.2024).

ПЕРВАЯ ЛИНИЯ (PERVAJA LINIJA)

2.8.2024. *Уголовное дело за уклонение от срочной службы.* <https://mobilization.guide/598fe23899bd493fb59fb1ebdb4f6d9b> (käyty 15.8.2024).

17.6.2024. *Какие ограничения будут действовать для тех, кому вручили повестку?* <https://mobilization.guide/341094a5608d42daa43f9a0e9f177ad2> (käyty 25.7.2024).

Порт Амур (Port Amur) 29.7.2024. *За уклонение от военной службы в Приамурье разыскивается уроженец Узбекистана.* <https://portamur.ru/news/detail/za-uklonenie-ot-voennoy-slujbyi-v-priamure-razyiskivaetsya-urojenets-uzbekistana/> (käyty 13.8.2024).

Призыв к совести (Prizyv k sovesti)

[päiväämätön*]. ​​​​​​Тем, кого могут мобилизовать.* <https://instructions.peaceplea.org/mobilizacia/> (käyty 16.7.2024).

13.8.2024. *Как противостоять вербовке на контракт.* <https://instructions.peaceplea.org/mobilizacia/kontrakt/> (käyty 15.8.2024).

28.6.2024. *Как отказаться от военных сборов.* <https://instructions.peaceplea.org/mobilizacia/sbory/> (käyty 18.7.2024).

21.3.2024. *Облавы на призывников осенью 2023 года.* <https://instructions.peaceplea.org/oblavy/osen23/> (käyty 18.7.2024).

19.3.2024. *Как сопротивлялись мобилизации в 2022 году и что поменялось.* <https://instructions.peaceplea.org/mobilizacia/izmenilos/> (käyty 16.7.2024).

17.1.2024. *Что считают «уклонением» и что важно учитывать призывникам.* <https://instructions.peaceplea.org/prizyvnikam/uklonenie/> (käyty 16.7.2024).

29.5.2023. *Что такое «уклонение» и что постановление Пленума Верховного суда меняет для призывников* [Telegram]. <https://t.me/peaceplea/552> (käyty 18.7.2024).

Призыва.Нет (Prizyva.Net) 26.1.2024. *Повестка для уточнения данных воинского учета.* <https://prizyvanet.ru/povestka-dlya-utochneniya-dokumentov-voinskogo-ucheta/> (käyty 25.7.2024).

Радио Свобода (Radio Svoboda)

14.8.2024. *"Отправку планируют в сентябре". Срочников стягивают к Курску.* <https://www.svoboda.org/a/otpravku-planiruyut-v-sentyabre-soldat-srochnikov-styagivayut-k-kursku/33078621.html> (käyty 15.8.2024).

31.3.2024. *Путин подписал указ о весеннем призыве на срочную службу.* <https://www.svoboda.org/a/putin-podpisal-ukaz-o-vesennem-prizyve-na-srochnuyu-sluzhbu/32885099.html> (käyty 16.7.2024).

РИАПО (RIAPO) 29.7.2024. *Бессоновец предстал перед судом за уклонение от призыва на военную службу*. <https://riapo.ru/penza/proisshestviya-i-bezopasnost-1/bessonovec-predstal-pered-sudom-za-uklonenie-ot-prizyva-na-voennuyu-sluzhbu> (käyty 13.8.2024).

Сибирь.Реалии (Sibir.Realii) 20.8.2024. *Солдат срочной службы из Сибири перебрасывают в Курскую область.* <https://www.sibreal.org/a/soldat-srochnoy-sluzhby-iz-sibiri-perebrasyvayut-v-kurskuyu-oblast/33085611.html> (käyty 20.8.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 24.1.2024. [↑](#footnote-ref-1)
2. Maatietopalvelu 4.1.2024. [↑](#footnote-ref-2)
3. Maatietopalvelu 15.9.2023. [↑](#footnote-ref-3)
4. Maatietopalvelu 13.6.2024. [↑](#footnote-ref-4)
5. Maatietopalvelu 31.1.2023. [↑](#footnote-ref-5)
6. Maatietopalvelu 30.11.2022. [↑](#footnote-ref-6)
7. Maatietopalvelu 14.4.2022. [↑](#footnote-ref-7)
8. Landinfo 8.8.2024, s. 6; BBC 9.8.2024. [↑](#footnote-ref-8)
9. Медуза 16.8.2024; 72.ru 15.8.2024. [↑](#footnote-ref-9)
10. Настоящее Время 30.3.2024. [↑](#footnote-ref-10)
11. Призыв к совести 13.8.2024. [↑](#footnote-ref-11)
12. 29.ru 23.3.2024. [↑](#footnote-ref-12)
13. Важные истории 22.4.2024. [↑](#footnote-ref-13)
14. 29.ru 23.3.2024; Радио Свобода 31.3.2024. [↑](#footnote-ref-14)
15. Настоящее Время 30.3.2024. [↑](#footnote-ref-15)
16. Вёрстка 13.8.2024; BBC 9.8.2024; Агентство 13.8.2024; Важные истории 15.8.2024. [↑](#footnote-ref-16)
17. Сибирь.Реалии 20.8.2024. [↑](#footnote-ref-17)
18. Deutsche Welle 15.8.2024. [↑](#footnote-ref-18)
19. Голос Америки 14.8.2024. [↑](#footnote-ref-19)
20. Медуза 16.8.2024. [↑](#footnote-ref-20)
21. Радио Свобода 14.8.2024. [↑](#footnote-ref-21)
22. Deutsche Welle 15.8.2024. [↑](#footnote-ref-22)
23. Медуза 16.8.2024. [↑](#footnote-ref-23)
24. Важные истории 22.4.2024. [↑](#footnote-ref-24)
25. 29.ru 23.3.2024 [↑](#footnote-ref-25)
26. Вёрстка 27.3.2024; The Moscow Times 21.5.2024. [↑](#footnote-ref-26)
27. Вёрстка 27.3.2024; Призыв к совести 13.8.2024; The Moscow Times 21.5.2024. [↑](#footnote-ref-27)
28. 29.ru 23.3.2024. [↑](#footnote-ref-28)
29. Важные истории 22.4.2024. [↑](#footnote-ref-29)
30. Призыв к совести 21.3.2024. [↑](#footnote-ref-30)
31. Вёрстка 27.3.2024. [↑](#footnote-ref-31)
32. Вёрстка 27.3.2024. [↑](#footnote-ref-32)
33. Landinfo 8.8.2024, s. 6 [↑](#footnote-ref-33)
34. The Moscow Times 21.5.2024. [↑](#footnote-ref-34)
35. Tabalov, Aleksei 30.7.2024. [↑](#footnote-ref-35)
36. Вёрстка 27.3.2024. [↑](#footnote-ref-36)
37. Важные истории 22.4.2024. [↑](#footnote-ref-37)
38. Ibid. [↑](#footnote-ref-38)
39. Настоящее Время 30.3.2024. [↑](#footnote-ref-39)
40. Landinfo 8.8.2024, s. 6. [↑](#footnote-ref-40)
41. Tabalov, Aleksei 30.7.2024. [↑](#footnote-ref-41)
42. Настоящее Время 30.3.2024. [↑](#footnote-ref-42)
43. Важные истории 22.4.2024. [↑](#footnote-ref-43)
44. Вот Так 10.8.2024. [↑](#footnote-ref-44)
45. Важные истории 16.6.2024. [↑](#footnote-ref-45)
46. Вёрстка 13.8.2024. [↑](#footnote-ref-46)
47. Радио Свобода 14.8.2024. [↑](#footnote-ref-47)
48. Важные истории 14.8.2024. [↑](#footnote-ref-48)
49. Люди Байкала 19.8.2024. [↑](#footnote-ref-49)
50. Сибирь.Реалии 20.8.2024. [↑](#footnote-ref-50)
51. Ibid. [↑](#footnote-ref-51)
52. Настоящее Время 2.10.2023; Вёрстка 27.3.2024; Tabalov, Aleksei 30.7.2024. [↑](#footnote-ref-52)
53. Tabalov, Aleksei 30.7.2024. [↑](#footnote-ref-53)
54. Призыв к совести 13.8.2024. [↑](#footnote-ref-54)
55. Вёрстка 27.3.2024- [↑](#footnote-ref-55)
56. Призыв к совести 21.3.2024. [↑](#footnote-ref-56)
57. Вёрстка 27.3.2024. [↑](#footnote-ref-57)
58. Вёрстка 27.3.2024; Tabalov, Aleksei 30.7.2024. [↑](#footnote-ref-58)
59. Призыв к совести 13.8.2024. [↑](#footnote-ref-59)
60. Призыв к совести 13.8.2024; Вёрстка 27.3.2024. [↑](#footnote-ref-60)
61. Вёрстка 27.3.2024. [↑](#footnote-ref-61)
62. Вот Так 10.8.2024. [↑](#footnote-ref-62)
63. Venäjän federaatio 1996; ПЕРВАЯ ЛИНИЯ 2.8.2024. [↑](#footnote-ref-63)
64. Sähköisestä sotilasrekisteristä ja väliaikaisista rajoituksista katso tarkemmin Maatietopalvelu 15.9.2023 & Maatietopalvelu 13.6.2023. [↑](#footnote-ref-64)
65. ПЕРВАЯ ЛИНИЯ 2.8.2024. [↑](#footnote-ref-65)
66. Медуза 29.4.2024. [↑](#footnote-ref-66)
67. Призыв к совести 29.5.2023. [↑](#footnote-ref-67)
68. Вёрстка 19.4.2024. [↑](#footnote-ref-68)
69. Газета.Ru 27.7.2024; Bezformata 12.7.2024; РИАПО 29.7.2024; Нижегородские новости 23.7.2024; Блокнот 21.6.2024. [↑](#footnote-ref-69)
70. ПЕРВАЯ ЛИНИЯ 2.8.2024. [↑](#footnote-ref-70)
71. Порт Амур 29.7.2024. [↑](#footnote-ref-71)
72. Новая газета 11.6.2024. [↑](#footnote-ref-72)
73. ПЕРВАЯ ЛИНИЯ 2.8.2024. [↑](#footnote-ref-73)
74. Крым.Реалии 4.6.2024; Медуза 1.11.2022; Призыв к совести [päiväämätön]. [↑](#footnote-ref-74)
75. 29.ru 23.3.2024. [↑](#footnote-ref-75)
76. 29.ru 23.3.2024. [↑](#footnote-ref-76)
77. Всероссийский Призывник 18.3.2024; Можем объяснить 6.8.2024 [↑](#footnote-ref-77)
78. Можем объяснить 6.8.2024. [↑](#footnote-ref-78)
79. Призыва.Нет 26.1.2024; Можем объяснить 6.8.2024; Всероссийский Призывник 18.3.2024 [↑](#footnote-ref-79)
80. Важные истории 22.4.2024; Призыв к совести 28.6.2024. [↑](#footnote-ref-80)
81. Призыв к совести 28.6.2024. [↑](#footnote-ref-81)
82. Медиазона 21.9.2023. [↑](#footnote-ref-82)
83. Призыв к совести 19.3.2024. [↑](#footnote-ref-83)
84. Призыв к совести 17.1.2024 [↑](#footnote-ref-84)
85. ПЕРВАЯ ЛИНИЯ 2.8.2024. [↑](#footnote-ref-85)
86. ПЕРВАЯ ЛИНИЯ 17.6.2024. [↑](#footnote-ref-86)